ศูนย์อำนวยการป้องกันและลดอุบัติเหตุทางถนนช่วงเทศกาลปีใหม่ พ.ศ.2563 แถลงสถิติการเกิดอุบัติเหตุในช่วงเทศกาลปีใหม่
ศูนย์อำนวยการป้องกันและลดอุบัติเหตุทางถนนช่วงเทศกาลปีใหม่ พ.ศ.2563 แถลงสถิติการเกิดอุบัติเหตุในช่วงเทศกาลปีใหม่  พบการเกิดอุบัติเหตุ ผู้บาดเจ็บและเสียชีวิตลดลง นายวีระ แข็งกสิการ ผู้ตรวจราชการกระทรวงศึกษาธิการ แถลงข่าวสรุปผลการดำเนินงานของศูนย์อำนวยการป้องกันและลดอุบัติเหตุทางถนนช่วงเทศกาลปีใหม่ 2563 ว่า ศูนย์อำนวยการป้องกันและลดอุบัติเหตุทางถนนช่วงเทศกาลปีใหม่ พ.ศ.2563 โดยกรมป้องกันและบรรเทาสาธารณภัยและความร่วมมือของหน่วยงานภาคีเครือข่ายได้รวบรวมสถิติอุบัติเหตุทางถนนประจำวันที่ 31 ธันวาคม 2562 ซึ่งเป็นวันที่ 5 ของการรณรงค์ “ขับรถมีน้ำใจ รักษาวินัยจราจร” เกิดอุบัติเหตุ 542 ครั้ง ผู้เสียชีวิต 42 ราย ผู้บาดเจ็บ 567 คน ถือว่าการดำเนินงานที่ผ่านมาของศูนย์ฯ ประสบความสำเร็จเนื่องจากสถิติการประสบอุบัติเหตุลดลง 229 ครั้ง หรือร้อยละ 8.30 ผู้บาดเจ็บลดลง 240 ครั้ง หรือร้อยละ 8.49 และ สถิติผู้เสียชีวิตลดลง 72 คน หรือร้อยละ 27.95 เมื่อเทียบกับช่วงเดียวกันของปีที่ผ่านมา ส่วนสาเหตุที่ทำให้เกิดอุบัติเหตุสูงสุดยังคงเป็นดื่มแล้วขับ ร้อยละ 32.29 ขับรถเร็ว ร้อยละ 29.52 ยานพาหนะที่เกิดอุบัติเหตุสูงสุด ได้แก่ รถจักรยานยนต์ ร้อยละ 80.97 ทั้งนี้ ในวันนี้ คาดว่าประชาชนส่วนใหญ่จะเริ่มเดินทางเข้าสู่กรุงเทพมหานครและภูมิลำเนา ทำให้เส้นทางสายหลักและเส้นทางเชื่อมต่อระหว่างจังหวัดมีปริมาณรถหนาแน่น ศูนย์อำนวยการความปลอดภัยทางถนนจึงได้ประสานพื้นที่ปรับแผนการตั้งจุดตรวจและจุดบริการประชาชนให้เหมาะสมกับสถานการณ์และสภาพพื้นที่ เพิ่มความถี่ในการตรวจเพื่อชะลอความเร็วรถและประเมินความพร้อมผู้ขับขี่ พร้อมเน้นย้ำเรื่องความปลอดภัยของรถโดยสารสาธารณะและพนักงานขับรถ ตรวจวัดระดับแอลกอฮอล์ในเลือดและการใช้ยาเสพติดของพนักงานขับรถก่อนออกปฏิบัติหน้าที่ รวมถึงกำชับให้ปฏิบัติตามระเบียบ กฎหมายอย่างเคร่งครัด ตลอดจนจัดเตรียมรถโดยสารให้เพียงพอรองรับการเดินทางกลับของประชาชนผู้ตรวจราชการกระทรวงศึกษาธิการ ยังกล่าวอีกว่า ทั้งนี้ในส่วนของกระทรวงศึกษาธิการยังได้จัดกิจกรรมอาชีวอาสาในช่วงส่งท้ายปีเก่า ต้อนรับปีใหม่ 2563 ไว้คอยบริการประชาชนจำนวน 259 ศูนย์ บนถนนสายหลักสายรองทั่วประเทศ โดยมีบริการใน 2 ส่วนคือ การดูแลรถ ตรวจความพร้อมของรถยนต์ เช็ดสภาพก่อนออกเดินทางและดูแลคนในการให้คำแนะนำเส้นทาง บริการน้ำดื่ม กาแฟ และนวดผ่อนคลาย ฟรี จึงอยากเชิญชวนประชาชนที่ใช้เส้นทางสัญจรใช้บริการได้ฟรี